Laila synger ut: Om sleipe politikere og suksessbedriften HKHGMM
navbar
Hjem
Om meg
Om bloggen
Noen utvalgte
Facebook
Twitter
torsdag 21. april 2016
Om sleipe politikere og suksessbedriften HKHGMM
Som de fleste sikkert har fått med seg har vår forhenværende arbeidsminister, Robert Eriksson, sikret seg tre måneder ekstra med statsrådlønn, 105.337 kroner i måneden, før skatt. Dette har han klart fordi han opprettet rådgivningsfirmaet «Løkka i livet AS» tre dager før den utvidede etterlønnsperioden gikk ut. I firmaet med dette særdeles positive navnet skal han gi råd om arbeid og pensjon. Det er interessant å merke seg at han påstår at han ikke skjønte at registreringen av firmaet ville medføre karantene og følgelig ekstra etterlønn. Selv om jeg har hatt en viss mistanke om at den forhenværende arbeidsministeren ikke har skjønt så mye som det hadde vært ønskelig at han gjorde, tror jeg han skjønte akkurat dette. Og dette er vel noe han strengt tatt burde ha visst, tatt i betraktning av at han har vært arbeidsminister og nå mener seg kompetent til å gi råd når det gjelder arbeid og pensjon. Alternativet hadde vært å gå på NAV, unnskylder han seg med, og det ville selvfølgelig ikke vært noe særlig. Nå heter det seg jo, nettopp fra politikerhold, at dersom arbeidsledige får for mye penger, anstrenger de seg ikke nok for å skaffe seg jobb. Og med en så feit sum utbetalt i måneden har han kanskje manglet den nødvendige inspirasjonen til å søke på alt av aktuelle jobber. Som en ihuga tilhenger av midlertidige jobber kunne han jo hørt med Adecco om de hadde hatt noe til ham.
Nå er ikke dette sjarmtrollet av en forhenværende arbeidsminister den eneste som har startet
konsulentselskap og dermed greid å tuske til seg litt ekstra etterlønn, også flere av de rødgrønne har benyttet samme metode. Kan leses om her. De vet å sno seg, disse som knapt unner vanlige slitere noe som helst dersom de er så uheldige å bli arbeidsledige. Man burde ha satset på en karriere som toppolitiker, det er tydeligvis selveste «løkka i livet».
Dette fikk meg til å tenke på en ide jeg fikk her om dagen da jeg var ute og gikk en tur i skogkanten. Det heter seg jo at det å bevege seg er bra for tankevirksomheten, det mener jeg nå i hvert fall at jeg har lest et eller annet sted. Den lysende ideen gikk ut på at jeg skulle starte eget firma, ikke akkurat konsulentvirksomhet, men noe ikke så langt unna. Jeg skulle nemlig starte suksessbedriften HKHGMM. Bokstavene står for hva krisa har gjort med meg. Det mener jeg nemlig at jeg har hørt en og annen person som har fått lov å breie seg i medier har uttalt i forbindelse med at vedkommende skal ha gått gjennom en krise. Det har dreid seg om folk som har vært rike, berømte eller begge deler. De skal ha fått en voldsom selvinnsikt og en dypere forståelse av det meste etter å ha gått gjennom en krise som kanskje kan virke litt puslete for vanlige folk, som dessverre ofte havner under NAV-pisken i forbindelse med kriser. Og det forsterker krisa ytterligere, NAV er jo en krise i seg selv. Mens jeg gikk der og tenkte, dukket det opp et gammelt minne. Det skrev seg fra den gangen vår forhenværende statsminister Kjell Magne Bondevik hadde hatt en såkalt depressiv reaksjon, på folkemunne kalt en DR. Mens Bondevik breiet seg på tv i beste sendetid og la ut som man skulle tro han var den eneste personen i verden som hadde hatt det litt vondt, leste jeg en artikkel i Dagsavisen om en annen mann som også hadde fått en depressiv reaksjon. Han hadde hatt en god jobb, men hadde endt opp som sosialklient og hadde det alt annet enn bra. Sånn går det for oss vanlige dødelige. Og mens det het seg at det var så flott med åpenhet om psykiske lidelser, ble jeg spurt i jobbintervjuer om jeg hadde hatt psykiske problemer, hadde jeg svart ja, hadde den potensielle arbeidsgiveren garantert ikke ansatt meg. Det er nemlig forskjell på folk.
Det er nettopp den forskjellen som gjør at jeg mener HKHGMM vil bli en suksessbedrift. Når elitens kriser gir slik innsikt og forståelse, selv om de ikke får like tragiske konsekvenser som de gjerne gjør for vanlige folk, så må jo vanlige folks kriser gi enorm innsikt og forståelse. Og da må det nødvendigvis være stor interesse for å høre om det. Det jeg da skal gjøre er å ansette folk som har opplevd kriser av forskjellige slag, og sende dem ut for å holde foredrag. Etter hva jeg har fått med meg er det veldig populært med foredrag for tiden, så dette må jo bare bli bra. Behovet burde være til stede, særlig blant våre politikere, som ikke ser ut til å ha så veldig stor forståelse for hva mange har å slite med. HKHGMM vil ansette folk som vanligvis ikke har lett for å få jobb, siden vanlige mennesker ikke er særlig attraktive på arbeidsmarkedet dersom de har vært gjennom vanskelige perioder i livet. Dessuten kommer jeg til å være en hederlig arbeidsgiver, i motsetning til størsteparten av de arbeidsgiverne jeg har hatt.
HKHGMM vil kunne levere foredragsholdere med reell livserfaring, de må da være mye mer interessante enn glattpolerte floskelmaskiner som snakker om at alt er opptil deg selv og at det er i motbakke det går oppover og det er ikke verre for deg enn for andre osv. Som sagt, HKHGMM må simpelthen bli en suksess.
Lagt inn av Laila kl. 11:31
Send dette via e-postBlogg dette!Del på TwitterDel på FacebookDel på Pinterest
Etiketter: Arbeidslivet, Politikk
8 kommentarer:
Anonym25.04.2016, 10:22
Forretningsideen din er ikke så dum, bloggen her kan jo fungere som retningslinje. Robert Eriksson visste helt sikkert hvordan han skulle unngå sitt eget Nav, og det gjør ham ikke flau å bli gjennomskuet. Har aldri mistenkt ham for å ha noe særlig med skamvett.
Da Otto Jespersen ga statsminister Bondevik en oppsang, tålte ikke Bondevik det. Men poenget var vel at Bondevik aldri virket særlig seriøs, f.eks når han snakket om sorgen over sin mors bortgang - med Se og Hør som formidlingskanal. På meg virket det direkte merkelig - ikke at han savnet sin avdøde mor, men at han la ut om det til Se og Hør.
Heldigvis er Otto Jespersens tale fremdeles å finne på nett:
http://www.dagbladet.no/kultur/2002/10/29/352434.html
Han burde tatt en til Eriksson nå, men det er lenge siden jeg har hørt noe til OJ.
SvarSlett
Svar
Laila25.04.2016, 20:34
Spørs vel om det er særlig interesse for den typen foredrag.
Jeg syntes Bondevik var en gyselig politiker, dessverre ikke den eneste.
Jeg husker han ble nydelig parodiert av Are Kalvø i Hallo i uken. Han tok den selvgode tonen helt på kornet.
En tale fra OJ til Eriksson kunne helt klart blitt god underholdning.
Slett
Svar
Inger25.04.2016, 19:51
Jeg søker jobb i firmaet ditt med en eneste gang Laila!! Jeg har mye å bidra med her!
SvarSlett
Svar
Laila25.04.2016, 20:35
Du er herved ansatt!
Problemet er bare, som nevnt overfor, at jeg ikke tror det er noe marked for den typen foredrag.
Slett
Svar
CGB28.04.2016, 12:01
"HKHGMM vil kunne levere foredragsholdere med reell livserfaring, de må da være mye mer interessante enn glattpolerte floskelmaskiner som snakker om at alt er opptil deg selv og at det er i motbakke det går oppover og det er ikke verre for deg enn for andre"
Er du HELT sikker på at det ikke er dette folk faktisk vil ha? (Med "folk" mener jeg her mellomledere og litt-høyere-enn-mellomledere som skal leie inn foredragsholdere til teambuilding/seminar for avdelingen sin. Det er vel dette som er den største kundegruppen?)
SvarSlett
Svar
Laila28.04.2016, 14:21
For å si det sånn, tror den såkalte suksessbedriften HKHGMM hadde fått et svært kortvarig liv. Jeg hadde også tenkt å holde foredrag for politikere, man skulle jo tro at de, kanskje i motsetning til dem du nevner, skulle være interessert. Men jeg tror ikke det, ikke engang politikerne på venstresiden. De er mer interessert i sitt eget babbel enn å høre om de vanskelighetene vanlige mennesker har å slite med.
Slett
Svar
Anonym02.06.2016, 15:08
Her var faktisk de rødgrønne verstingene. Aftenposten gjennomgikk ved nytår 2011/12 yrkespraksisen til de 65 statssekretærene og rådgiverne som i den rødgrønne regjeringen.
Deretter sammenlignet de tallene med de 55 som ti år tidligere hadde tilsvarende jobber i forrige regjering (under Bondevik).
De få rådgiverne i Stoltenbergs regjering med arbeidserfaring fra privat virksomhet, fikk denne i medie- eller kommunikasjonsbransjen. - Å herregud, jeg ser det for meg.
Dårligst ut kom SV: http://www.tv2.no/a/3693548
SvarSlett
Svar
Laila07.06.2016, 21:17
Når verken politikere eller rådgivere har normal arbeidserfaring sier det seg selv at det blir liten forståelse for hvordan vanlige arbeidstakere har det. Det er et stort problem, som selvfølgelig ikke politikerne selv vil innse.
Slett
Svar
Legg til kommentar
Last inn mer ...
Bloggen er åpen for anonyme kommentarer, men jeg ser helst at du kommenterer med et navn, det behøver ikke være ditt eget. Da velger du navn/nettadresse, det er ikke nødvendig med nettadresse. Dersom flere anonyme kommenterer under samme bloggpost kan det bli ganske kaotisk og vanskelig å skjønne hvem som er hvem.
Nyere innlegg Eldre innlegg Start
Abonner på: Legg inn kommentarer (Atom)
Om meg
Singel og barnfri dame med sans for krydder både i maten og tilværelsen ellers. Foretrekker å gå mine egne veier framfor å dilte etter andre. Jeg lever mitt liv som det passer meg, så får andre leve som det passer dem. Jeg har opplevd mye spennende og interessant på fritiden, men har hatt en heller stusselig yrkeskarriere. Har brukt mye tid i mitt voksne liv på å angre at jeg ikke tok en skikkelig utdanning i yngre år. Prisen jeg har måttet betale for denne dumheten er en lang rekke "drittjobber". Men disse jobbene har også gitt meg erfaringer jeg ikke ville vært for uten, og jeg har møtt mange flotte mennesker jeg ellers ikke ville hatt gleden av å bli kjent med.
Vis hele profilen min
Etiketter
Arbeidslivet (33) Barnfrihet (8) Bilder (22) Blogg (17) Bøker (8) Dikt (3) Ensomhet (4) Film (3) Folkets angivelige latskap (12) Fra den alternative verden (8) Irland (16) Klasse (34) Låt og ulåt (8) Medier (15) Mitt liv som lavstatus (45) Mobbing (3) Musikk (30) NAV (18) Politikk (19) Reise (19) Religion (8) Språk (3) Sykkel (5) Tenk positivt (4) Tilfeldige tanker (66) Tut og kjør (5)
Bloggarkiv
►  2017 (4)
►  februar (2)
►  januar (2)
▼  2016 (28)
►  desember (2)
►  november (2)
►  oktober (2)
►  september (3)
►  august (3)
►  juli (2)
►  juni (1)
►  mai (2)
▼  april (3)
Om sleipe politikere og suksessbedriften HKHGMM
Bloggen er på Facebook!
Tankesurr om datatrøbbel og trøblete arbeidsliv
►  mars (3)
►  februar (2)
►  januar (3)
►  2015 (19)
►  desember (1)
►  november (3)
►  oktober (3)
►  august (3)
►  juli (3)
►  juni (1)
►  april (3)
►  mars (1)
►  februar (1)
►  2014 (4)
►  desember (1)
►  mai (1)
►  januar (2)
►  2013 (26)
►  august (5)
►  juni (3)
►  mai (4)
►  mars (4)
►  februar (7)
►  januar (3)
►  2012 (45)
►  desember (4)
►  november (5)
►  oktober (5)
►  september (4)
►  august (3)
►  juli (6)
►  juni (2)
►  mai (3)
►  april (2)
►  mars (6)
►  februar (1)
►  januar (4)
►  2011 (45)
►  desember (3)
►  november (5)
►  oktober (3)
►  september (3)
►  august (4)
►  juli (3)
►  juni (5)
►  mai (4)
►  april (4)
►  mars (4)
►  februar (4)
►  januar (3)
►  2010 (54)
►  desember (2)
►  november (2)
►  oktober (1)
►  september (3)
►  august (5)
►  juli (6)
►  juni (4)
►  mai (5)
►  april (2)
►  mars (5)
►  februar (8)
►  januar (11)
►  2009 (48)
►  desember (8)
►  november (5)
►  oktober (3)
►  september (6)
►  august (3)
►  juli (7)
►  juni (3)
►  mai (3)
►  mars (2)
►  februar (3)
►  januar (5)
Følgere
.
Siste kommentarer
Laster inn...
Populære innlegg
Ute av reaktoren
Navnet var Reaktorskolen (og det er ikke fleip) Så var jeg endelig ferdig på dette kurset jeg ble sendt på av Nav. Jeg har tilbrakt åtte uk...
Litt om å jobbe for vikarbyråer
Lik lønn for likt arbeid og lønn under sykdom er ikke en selvfølge for alle Som det har framgått av flere tidligere bloggposter har jeg job...
Mine erfaringer med ISS
Noen tanker etter å ha lest ISS-metoden. Jeg har akkurat lest rapporten ISS-metoden fra Manifest Analyse. Langt ifra morsom lesning, og de...
Hvordan skrive flotte brev ved hjelp av svadagenerator
For en tid siden oppdaget jeg at det finnes en svadagenerator på nettet. Dette er jo særdeles gledelig for oss lavt utdannede som på grunn ...
Gjensyn med Nav-kurs
Opprydning i gamle e-poster vakte minner fra en trist tid Jeg har nettopp hatt en skikkelig opprydning i Outlook, der kom jeg over et stort...
De forhatte syklistene
Det er vår, for noen av oss betyr det at vi kan ta fram sykkelen igjen. Sykkel er et utmerket framkomstmiddel, miljøvennlig og støyfritt sam...
De rike, de late og de syke
Om trygdesnyltere og andre snyltere Så har debatten om trygdesnylterne blusset opp nok en gang. At snylting ikke er bra tror jeg de fleste ...
Opplevelser med Adecco
Fra min tid som Adecco-vikar Som jeg har skrevet om før, har jeg jobbet mye for vikarbyråer . Jeg har vært innom diverse byråer opp gjennom...
Mobbet, eller bare manipulerende hjelpeløs?
Jan Atle Andersen er på banen igjen Jeg ser at psykolog Jan Atle Andersen nok en gang er ute i mediene med sitt budskap om at mobbing er mo...
Tre dikt av Hans Børli
En kveld jeg satt og kikket litt rundt på nettet, kom jeg over en side med dikt av Hans Børli. Jeg ble sittende å lese, det var godt å lese ...
Enkel-tema. Drevet av Blogger.